Tesla-trick skal give billigere Volkswagen-elbiler

Volkswagen er presset. Elbilerne skal være billigere, kineserne presser på, og Tesla har i årevis vist, hvor meget effektiv produktion betyder for prisen på en bil. Nu arbejder VW ifølge Automobilwoche på et stort internt projekt med kodenavnet “Gamechanger”. Det skal modernisere koncernens hovedfabrik i Wolfsburg og gøre produktionen af kommende elbiler markant mere effektiv.

For den almindelige bilkøber kan det ende med at blive vigtigt. Ikke fordi navnet “Gamechanger” i sig selv sælger biler, men fordi VW har brug for at få prisen ned, hvis mærket igen skal være et oplagt valg for helt almindelige familier.

Skal gøre ID. Golf billigere

Projektet hænger sammen med Volkswagens kommende SSP-platform, der skal danne grundlag for næste generation af elbiler. I Wolfsburg ventes VW blandt andet at bygge en elektrisk ID. Golf og en SUV i Golf-klassen. Den elektriske SUV kan meget vel ende med at få et navn i stil med ID. Roc. Det er dog endnu ikke bekræftet.

LÆS OGSÅ: Volkswagen: ID.Golf bliver noget helt særligt

Pointen er, at VW vil gøre de biler billigere at bygge. Og det er nødvendigt. For selv om Volkswagen har fået solidt fat i elbilmarkedet, er mærket stadig fanget mellem dyre europæiske produktionsomkostninger og konkurrenter, der kan presse prisen hårdere.

Tesla-metode kan være på vej

Ifølge Automobilwoche er detaljerne stadig ikke offentlige, men meget peger på, at VW vil bruge en form for megacasting. Det er en produktionsmetode, hvor store dele af bilens karrosseri støbes som få store elementer i stedet for at blive samlet af mange mindre komponenter.

Tesla har været frontløber på teknikken, og idéen er enkel: færre dele, færre processer og hurtigere samling. Volvo bruger også en lignende metode i den kommende EX60. For VW kan det betyde lavere omkostninger pr. bil. For køberne kan det i bedste fald betyde elbiler, der ikke starter med et prisskilt, som kun firmabilister og entusiaster kan smile ad.

Gigantisk investering

Projektet er dog ikke gratis. En intern kilde siger ifølge Automobilwoche: “Investeringen er gigantisk. Derfor overvejer vi stadig, hvor dybt projektet skal gå.” Samme kilde slår fast, at projektet bliver til noget: “Gamechanger kommer. Kun omfanget er stadig uklart.”

Det er altså ikke sikkert, hvor voldsomt VW ender med at bygge Wolfsburg om. Men ledelsen behandler projektet på øverste niveau, og både produktionschef Christian Vollmer og finansdirektør Arno Antlitz er ifølge rapporten tæt involveret.

VW har ikke råd til at fejle

Volkswagen har allerede besluttet, at fossil-Golf-produktionen skal flyttes til Mexico, mens Wolfsburg i højere grad skal omstilles til fremtidens elbiler. Samtidig arbejder koncernen med spareplaner og en ny strategi frem mod 2030.

Det sætter “Gamechanger” i et ret klart lys. VW forsøger ikke bare at bygge lidt smartere. Koncernen forsøger at finde en måde at bygge europæiske elbiler, der kan konkurrere på pris uden at opgive Wolfsburg som centrum.

Lykkes det, kan næste generation af VW-elbiler blive langt mere interessante for almindelige bilkøbere. Mislykkes det, risikerer VW at stå med samme problem som i dag: Gode elbiler, men for dyre i en tid, hvor prisen betyder mere end nogensinde.

Tesla-trick skal give billigere Volkswagen-elbiler